ธกส.สำลักข้าว!เงินหมดตุ่มร้องรัฐช่วย
โปะเงินจำนำข้าวไม่น้อยกว่า 3 แสนล้าน ธ.ก.ส.หมดเงินลุยไฟแล้ว
24 ก.ค. 2555

โปะเงินจำนำข้าวไม่น้อยกว่า 3 แสนล้าน ธ.ก.ส.หมดเงินลุยไฟแล้ว
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า การปิดโครงการรับจำนำข้าวมันสำปะหลังและแทรกแซงราคายางพาราในปีนี้ ธนาคารต้องใช้เงินในโครงการดังกล่าวถึง 3 แสนล้านบาท ในจำนวนนี้เป็นการใช้เงินของธนาคาร 9 หมื่นล้านบาท ส่วนที่เหลือเป็นเงินที่กระทรวงการคลังกู้มาให้ 2.1 แสนล้านบาท
ปัจจุบันธนาคารใช้เงินเพื่อโครงการจำนำของรัฐบาลไปแล้ว 2.7 แสนล้านบาท เป็นเงินของธนาคาร 9 หมื่นล้านบาท เป็นเงินกู้ของกระทรวงการคลัง 1.2 แสนล้านบาท แต่ยังค้างเงินจ่ายธนาคารอีก 6 หมื่นล้านบาท ที่ธนาคารต้องใช้สภาพคล่องของธนาคารไปใช้ในโครงการรับจำนำข้าวไปก่อนหน้านี้ โดยกระทรวงการคลังจะทยอยชดใช้ให้ภายใน 2 เดือน พร้อมกับเงินกู้ที่เหลือต้องใช้ในโครงการรับจำนำอีก 3 หมื่นล้านบาทด้วย
ทั้งนี้ ในส่วนของการรับจำนำข้าวคาดว่าปริมาณทั้งหมดจะสูง 18 ล้านตัน แยกเป็นข้าวนาปี 6.8 ล้านตัน และเป็นข้าวนาปรัง 11 ล้านตัน เนื่องจากเกษตรกรทยอยปลูกข้าวหลังน้ำท่วมกันเป็นจำนวนมาก
นายลักษณ์ กล่าวว่า การรับจำนำข้าวรอบใหม่ ทางธนาคารได้แจ้งกับนายกิตติรัตน์ ณ ระนอง รองนายกรัฐมนตรีและ รมว.คลัง ทราบไปแล้วว่า ทางธนาคารไม่มีสภาพคล่องที่จะมาปล่อยกู้รับจำนำต่อไปได้ จึงขอให้ทุกฝ่ายที่เกี่ยวข้องกับการรับจำนำหารือกันเพื่อจัดหาสภาพคล่องมาให้กับธนาคารหากยังมีการรับจำนำข้าวต่อไป 
“ผมเข้าใจว่าคณะกรรมการนโยบายข้าวแห่งชาติ อยู่ระหว่างการปรึกษาสรุปนโยบายรับจำนำข้าวรอบใหม่อยู่” ผู้จัดการ ธ.ก.ส. กล่าว
นายลักษณ์ กล่าวว่า ธนาคารจะเสนอเรื่องการเพิ่มทุนเรือนหุ้นจาก 5 หมื่นล้านบาท เป็น 6 หมื่นล้านบาท ให้คณะรัฐมนตรี (ครม.) พิจารณาใหม่ โดยหลังจากรับการอนุมัติแล้วก็จะทำการเพิ่มทุน ซึ่งส่วนหนึ่งมาจากเงินปันผลที่ธนาคารจ่ายให้กระทรวงการคลังในฐานะผู้ถือหุ้น ซึ่งมีมติ ครม.ให้โอนกลับมาชำระเงินทุนจำนวน 1,800 ล้านบาท อีกส่วนหนึ่งมาจากเงินงบประมาณปี 2556 จำนวน 750 ล้านบาท ซึ่งจะทำให้กองทุนต่อสินทรัพย์เสี่ยง หรือ BIS ของธนาคารที่ปัจจุบันอยู่ที่ 9% กว่า ไปอยู่ที่ 10%
ผู้จัดการ ธ.ก.ส. ยังกล่าวว่า ปัจจุบันเงินกองทุนของธนาคารที่ลดลงมาจากที่ธนาคารต้องใช้เงินไปรับจำนำข้าวถึง 9 หมื่นล้านบาท โดยในส่วนของการรับจำนำที่ใช้เงินกู้จากกระทรวงการคลัง ไม่ถูกนำมาคิดคำนวณเงินกองทุนของธนาคาร เพราะมติ ครม.กำหนดให้แยกบัญชีออกมาต่างหาก
ทั้งนี้ ธ.ก.ส.พยายามแจงให้ ครม.เห็นว่า ฐานะของธนาคารเริ่มอ่อนแอทรุดลงจากการโหมโรงปล่อยกู้ตามนโยบายรัฐบาล และหากรัฐบาลไม่เพิ่มทุนเงินกองทุนต่อสินทรัพย์เสี่ยงของธนาคารในปีนี้ก็จะเหลือต่ำกว่า 10% และจะเหลือ 8.75% ในปี 2558 ซึ่งหากถึงวันนั้นธนาคารจะไม่สามารถปล่อยสินเชื่อได้อีกแล้ว เพราะเงินกองทุนมีไม่เพียงพอในการปล่อยสินเชื่อ
นายลักษณ์ กล่าวว่า ปีนี้ธนาคารมีแผนระดมเงินสภาพคล่องจากการออกสลากและเงินฝากต่างๆ เป็นจำนวน 7 หมื่นล้านบาท ซึ่งเป็นแผนงานตามปกติของธนาคาร ไม่ได้เร่งมาปล่อยกู้สินเชื่อจำนำข้าวที่เพิ่มมากขึ้น
ก่อนหน้านี้นายบุญทรง เตริยาภิรมย์ รมว.พาณิชย์ ออกมายอมรับว่า ความเสียหายโครงการรับจำนำข้าวจะเสียหายไม่น้อยกว่า 5 หมื่นล้านบาท